

**РЕПУБЛИКА СРБИЈА**

**МИНИСТАРСТВО ПОЉОПРИВРЕДЕ, ШУМАРСТВА И ВОДОПРИВРЕДЕ**

**УПРАВА ЗА АГРАРНА ПЛАЋАЊА**

На основу члана 8. став 2. тачка 3) Закона о пољопривреди и руралном развоју („Службени гласник РС, број 41/2009, 10/2013 – др. закон и 101/2016) и члана 12. Правилника о ИПАРД подстицајима за инвестиције у физичку имовину које се тичу прераде и маркетинга пољопривредних производа и производа рибарства („Службени гласник РС, број 84/17, 23/18, 98/18, 82/19 и 74/21), расписује

**Ч Е Т В Р Т И**

**Ј А В Н И П О З И В**

**ЗА ПОДНОШЕЊЕ ЗАХТЕВА ЗА ОДОБРАВАЊЕ ПРОЈЕКТА ЗА ИПАРД ПОДСТИЦАЈЕ ЗА ИНВЕСТИЦИЈЕ У ФИЗИЧКУ ИМОВИНУ КОЈЕ СЕ ТИЧУ ПРЕРАДЕ И МАРКЕТИНГА ПОЉОПРИВРЕДНИХ ПРОИЗВОДА И ПРОИЗВОДА РИБАРСТВА**

**Предмет Јавног позива**

**Члан 1.**

У складу са чланом 12. Правилника о ИПАРД подстицајима за инвестиције у физичку имовину које се тичу прераде и маркетинга пољопривредних производа и производа рибарства („Службени гласник РС, број 84/17, 23/18, 98/18, 82/19 и 74/21), у даљем тексту: Правилник, Министарство пољопривреде, шумарства и водопривреде - Управа за аграрна плаћања (у даљем тексту: Управа), расписује Четврти јавни позив за подношење захтева за одобравање пројекта за ИПАРД подстицаје за инвестиције у физичку имовину које се тичу прераде и маркетинга пољопривредних производа и производа рибарства (у даљем тексту: Јавни позив).

Предмет Јавног позива су инвестиције у физичку имовину и прихватљиви трошкови дати у Прилогу 1 - *Листа прихватљивих инвестиција и трошкова за Четврти јавни позив за Меру 3*, који је одштампан уз овај Јавни позив и чини његов саставни део.

Предмет Јавног позива су и инвестиције у набавку нове механизације дате у Прилогу 1, а чија емисија издувних гасова не прелази нормативе и стандарде дате у Прилогу 2 – *Листа стандарда емисије издувних гасова*, који је одштампан уз овај Јавни позив и чини његов саставни део

Лица која остварују право на ИПАРД подстицаје за инвестиције у физичку имовину које се тичу прераде и маркетинга пољопривредних производа и производа рибарства у складу са овим Јавним позивом, износ ИПАРД подстицаја, као и услови, начин и поступак спровођења ИПАРД програма за ИПАРД подстицаје по овом Јавном позиву, утврђени су Правилником и другим прописима.

**Захтев за одобравање пројекта**

**Члан 2.**

Захтев за одобравање пројекта подноси се на Обрасцу 1 – *Захтев за одобравање пројекта за ИПАРД подстицаје за инвестиције у физичку имовину које се тичу прераде и маркетинга пољопривредних производа и производа рибарства*- *Четврти јавни позив за Меру 3*, који је одштампан уз овај Јавни позив и чини његов саставни део.

Подносилац захтева по овом Јавном позиву може поднети само један захтев за одобравање пројекта, који може да обухвати једну или више инвестиција из Листе прихватљивих инвестиција и трошкова за Четврти јавни позив за Меру 3 (Прилог 1).

Захтев за одобравање пројекта може се поднети само у оквиру једног сектора, у складу са Правилником и овим Јавним позивом.

Читко попуњен и потписан образац захтева из става 1. овог члана са прописаном документацијом у складу са Правилником и Јавним позивом доставља се у затвореној коверти, са назнаком пословног имена, као и адресе подносиоца захтева и напоменом: „*Не отварати* - *Захтев за одобравање пројекта за ИПАРД подстицаје за инвестиције у физичку имовину које се тичу прераде и маркетинга пољопривредних производа и производа рибарства – Четврти јавни позив за Меру 3*”, препорученом поштом или лично на адресу Министарство пољопривреде, шумарства и водопривреде - Управа за аграрна плаћања, Булевар Михајла Пупина 113а, 11070 Нови Београд.

**Рок за подношење захтева за одобравање пројекта**

**Члан 3.**

Захтев из члана 2. овог Јавног позива подноси се у року од 16. августа 2021. године до 29. октобра 2021. године.

Захтеве поднете пре или после рока из става 1. овог члана, Управа одбацује без разматрања.

**Документација уз Захтев за одобравање пројекта**

**Члан 4.**

Уз захтев из члана 2. овог Јавног позива доставља се следећа документација:

1. пословни план у складу са чланом 8. Правилника;
2. попис покретне и непокретне имовине на дан 31. децембар претходне године у односу на годину у којој се подноси захтев;
3. понуде у складу са чланом 5. тачка 8) Правилника;
4. уверење о измиреним доспелим обавезама по основу јавних прихода издато од надлежног органа јединице локалне самоуправе према месту инвестиције, односно седишту подносиоца захтева;
5. уверење о измиреним доспелим обавезама по основу јавних прихода издато од стране надлежне пореске управе;
6. извод из Регистра привредних субјеката који води Агенција за привредне регистре;
7. последњи биланс успеха за лице које је обвезник пореза на приход од самосталне делатности;
8. последњи порески биланс – ПБ2 за лице које је обвезник пореза на приход од самосталне делатности;
9. извод из катастра непокретности са копијом плана за предмет инвестиције, односно препис листа непокретности ако је успостављен нови операт, односно препис поседовног листа ако није успостављен нови операт, односно извод из земљишних књига ако није успостављен катастар непокретности;
10. ако подносилац захтева није власник земљишта на којем се врши изградња, доставља и уговор о закупу или уступању на коришћење предметног земљишта, закључен са закуподавцем, односно уступиоцем, на период закупа, односно коришћења од најмање десет година почев од календарске године у којој се подноси захтев, с тим да ако је катастарска парцела предмет закупа, односно коришћења не може имати уписане друге терете, осим предметног закупа, односно права коришћења;
11. ако подносилац захтева није власник објекта који је предмет инвестиције, доставља и уговор о закупу или уступању на коришћење предметног објекта закључен са закуподавцем, односно уступиоцем, на период закупа, односно коришћења од најмање десет година почев од календарске године у којој се подноси захтев, с тим да ако је објекат предмет закупа, односно коришћења не може имати уписане друге терете, осим предметног закупа, односно права коришћења;
12. изјаву подносиоца захтева да као независан привредни субјекат или заједно са партнерским или повезаним привредним субјектима, има положај малог или средњег привредног субјекта у складу са Правилником – на Обрасцу 3, који је одштампан уз овај Јавни позив и чини његов саставни део.

За инвестиције у изградњу објеката, поред документације из става 1. овог члана, доставља се и:

1. пројекат за грађевинску дозволу и/или идејни пројекат и/или пројекат за извођење, са предмером и предрачуном радова, у складу са прописом којим се уређује планирање и изградња;
2. грађевинска дозвола, односно решење за извођење радова.

За инвестиције у набавку опреме која се уграђује у објекат, поред документације из става 1. овог члана, доставља се и грађевинска дозвола, односно решење за извођење радова или употребна дозвола у складу са законом којим се уређује планирање и изградња, односно у складу са законом којим се уређује озакоњење објеката.

За инвестиције у набавку линије за прераду пољопривредних производа доставља се техничко-технолошки пројекат.

За инвестиције у обновљиве изворе енергије, поред документације из става 1. овог члана, доставља се и претходна студија оправданости или студија оправданости у складу са законом којим се уређује планирање и изградња, а која садржи анализу просечне потрошње електричне и топлотне енергије у претходне три године на пољопривредном газдинству образложену рачунима и осталим документима о потрошњи електричне енергије, гаса, топлотне енергије, сировина за производњу енергије за инвестиције у обновљиве изворе енергије.

У случају да није могуће обезбедити доказе о потрошњи енергије у претходне три године из става 4. овог члана, или се пројектом планира значајно повећање потрошње енергије у наредном периоду због повећања обима производње на пољопривредном газдинству, за прорачун просечне потрошње електричне и топлотне енергије у претходне три године на пољопривредном газдинству, узимају се у прорачун они подаци о потрошњи енергије који стоје на располагању, за период који не може бити мањи од годину дана, и на ту вредност се додају пројектоване вредности потрошње енергије нових постројења.

За доказивање испуњености критеријума рангирања подносилац захтева доставља и сертификат о органској производњи, односно акт о географској ознаци порекла, односно елаборат о енергетској ефикасности у складу са законом којим се уређује ефикасно коришћење енергије, односно одобрен акциони план за достизање стандарда Европске уније у сектору млека и меса у складу са националном стратегијом за унапређење објеката у којима се послује храном животињског порекла.

Поред документације из става 1. овог члана, уз захтев из члана 2. овог Јавног позива доставља се и:

1) копија решења о упису у Виноградарски регистар у складу са прописима којима се уређује вино – за инвестиције у сектору грожђа;

2) копија акта о испуњености ветеринарско-санитарних услова и услова хигијене хране – за инвестиције у секторима млека, меса и јаја;

3) копија решења о упису у Регистар одобрених објеката у складу са прописима којима се уређује ветеринарство – за инвестиције у сектору јаја.

За инвестиције у изградњу објекта на којем су поједине врсте радова реализоване пре подношења захтева за одобравање пројекта, поред документације из ст. 1–4. и става 8. овог члана, доставља се и привремена ситуација са грађевинском књигом за изведене радове у складу са прописима којима се уређује планирање и изградња или налаз овлашћеног судског вештака грађевинске струке који садржи утрошак радова и грађевинских производа за изведене радове, до дана подношења захтева за одобрење пројекта

Документацију из става 1. тач. 4)–6), 9) и 10), става 2. тачка 2), ст. 3. и 8. овог члана, Управа прибавља по службеној дужности у складу са законом којим се уређује општи управни поступак.

Управа задржава право да од подносиоца захтева затражи достављање и додатне документације у циљу утврђивања или провере испуњености услова за остваривање права на ИПАРД подстицаје.

**Захтев за одобравање исплате ИПАРД подстицаја**

**Члан 5.**

Захтев за одобравање исплате ИПАРД подстицаја подноси се на Обрасцу 2 – *Захтев за одобравање исплате ИПАРД подстицаја за инвестиције у физичку имовину које се тичу прераде и маркетинга пољопривредних производа и производа рибарства –* *Четврти јавни позив за Меру 3*, после реализације одобреног пројекта у року утврђеном у решењу о одобравању пројекта, односно акту о измени пројекта, у складу са Правилником.

Подносилац захтева може поднети само један захтев за исплату по овом Јавном позиву.

Читко попуњен и потписан образац захтева из става 1. овог члана са прописаном документацијом у складу са Правилником и Јавним позивом доставља се у затвореној коверти, са назнаком пословног имена и адресе подносиоца захтева и напоменом: „*Не отварати* - *Захтев за одобравање исплате ИПАРД подстицаја за инвестиције у физичку имовину које се тичу прераде и маркетинга пољопривредних производа и производа рибарства – Четврти јавни позив за Меру 3*”, препорученом поштом или лично на адресу Министарство пољопривреде, шумарства и водопривреде - Управа за аграрна плаћања, Булевар Михајла Пупина 113а, 11070 Нови Београд.

**Документација уз Захтев за одобравање исплате ИПАРД подстицаја**

**Члан 6.**

Уз захтев за одобравање исплате из члана 5. овог Јавног позива корисник ИПАРД подстицаја доставља следећу документацију:

1) рачуне за набавку предметне инвестиције у складу са решењем о одобравању пројекта;

2) отпремницу за набавку предметне инвестиције од домаћег добављача, а међународни товарни лист ако је корисник сам извршио увоз предмета инвестиције;

3) доказ о извршеном плаћању предметне инвестиције, и то: потврду о преносу средстава или извод, оверене од стране банке, са назначеном сврхом уплате;

4) гарантни лист, односно изјаву о саобразности за извршену набавку предметне инвестиције, односно изјаву добављача да роба не подлеже обавези издавања гарантног листа;

5) јединствену царинску исправу ако је корисник сам извршио увоз предмета инвестиције;

6) сертификат о пореклу, односно уверење о кретању робе – ЕУР 1, односно увозни рачун са изјавом добављача о пореклу робе, односно изјаву произвођача о домаћем пореклу робе, осим када је вредност робе без ПДВ-а испод прага за коришћење конкурентног преговарачког поступка;

7) извод из Регистра привредних субјекта који води Агенција за привредне регистре;

8) извод из катастра непокретности са копијом плана за предмет инвестиције, и то: препис листа непокретности ако је успостављен нови операт, односно препис поседовног листа ако није успостављен нови операт, односно извод из земљишних књига ако није успостављен катастар непокретности;

9) ако подносилац захтева није власник земљишта на којем je извршена изградња, доставља и уговор о закупу или уступању на коришћење предметног земљишта, закључен са закуподавцем, односно уступиоцем, на период закупа, односно коришћења од најмање десет година почев од календарске године у којој се подноси захтев, с тим да ако је катастарска парцела предмет закупа, односно коришћења не може имати уписане друге терете, осим предметног закупа, односно права коришћења;

10)ако подносилац захтева није власник објекта који је предмет инвестиције, доставља и уговор о закупу или уступању на коришћење предметног објекта закључен са закуподавцем, односно уступиоцем, на период закупа, односно коришћења од најмање десет година почев од календарске године у којој се подноси захтев, с тим да ако је објекат предмет закупа, односно коришћења не може имати уписане друге терете, осим предметног закупа, односно права коришћења;

11) употребна дозвола;

12) уверење о измиреним доспелим обавезама по основу јавних прихода издато од надлежног органа јединице локалне самоуправе према месту инвестиције, односно седишту подносиоца захтева;

13) уверење о измиреним доспелим обавезама по основу јавних прихода издато од стране надлежне пореске управе;

14) потврду надлежног органа јединице локалне самоуправе према пребивалишту, односно седишту корисника, као и према месту где се налази објекат предмета инвестиције корисника да за предметну инвестицију не користи подстицаје по неком другом основу (субвенције, подстицаји, донације), односно да иста инвестиција није предмет другог поступка за коришћење подстицаја;

15) потврду надлежног покрајинског органа да за предметну инвестицију не користи подстицаје по неком другом основу (субвенције, подстицаји, донације), односно да иста инвестиција није предмет другог поступка за коришћење подстицаја ако корисник има пребивалиште, односно седиште на територији аутономне покрајине, односно ако се објекат предмета инвестиције налази на територији аутономне покрајине;

16) потврду надлежног органа за послове уговарања и финансирања програма из средстава Европске уније, да се за предметну инвестицију не користе подстицаји по неком другом основу (субвенције, подстицаји, донације), односно да иста инвестиција није предмет другог поступка за коришћење подстицаја;

17) ако је предмет инвестиције набавка робе корисник доставља изјаву од добављача да је испоручена роба нова, а ако је предмет инвестиције набавка механизације и изјаву добављача да емисија издувних гасова не прелази нормативе и стандарде дате у Прилогу 2 *– Листа стандарда емисије издувних гасова*;

18) акт органа надлежног за послове заштите животне средине којим се доказује да пољопривредно газдинство испуњава прописане услове у области заштите животне средине, као и да предметна инвестиција испуњава услове из области заштите животне средине у складу са прописима Европске уније са којима су усклађени прописи Републике Србије;

19) акт органа надлежног за послове безбедности и здравља на раду којим се доказује да пољопривредно газдинство испуњава прописане услове у области безбедности и здравља на раду, као и да предметна инвестиција испуњава услове из области безбедности и здравља на раду у складу са прописима којим се уређује безбедност и здравље на раду;

20) акт органа надлежног за послове ветеринарског јавног здравља и добробити животиња којим се доказује да пољопривредно газдинство које има животиње испуњава прописане услове у области ветеринарског јавног здравља и добробити животиња, као и да предметна инвестиција испуњава услове из области ветеринарског јавног здравља и добробити животиња у складу са прописима којим се уређује ветеринарство и добробит животиња и прописима Европске уније са којима су усклађени прописи Републике Србије;

21) акт органа надлежног за послове безбедности хране биљног порекла којим се доказује да пољопривредно газдинство испуњава прописане услове у области безбедности хране биљног порекла, као и да предметна инвестиција испуњава услове из области безбедности хране биљног порекла у складу са прописима којим се уређује безбедност хране и прописима Европске уније са којима су усклађени прописи Републике Србије, у сектору воћа и поврћа и сектору грожђа;

22) Изјаву подносиоца захтева да као независан привредни субјекат или заједно са партнерским или повезаним привредним субјектима, има положај малог или средњег привредног субјекта у складу са Правилником – на Обрасцу 3, који је одштампан уз овај Јавни позив и чини његов саставни део.

За инвестиције у изградњу објекта, поред документације из става 1. овог члана, доставља се и:

1. уговор са овлашћеним извођачем радова;
2. копија грађевинске књиге, односно друга прописана документација у складу са прописима којима се уређује планирање и изградња;
3. окончана ситуација за изведене радове;
4. употребна дозвола.

Поред документације из става 1. овог члана ако је корисник акционарско друштво доставља се и оснивачки акт.

За инвестиције у секторима воћа и поврћа, поред документације из става 1. овог члана, доставља се и копија потврде о упису у Централни регистар објеката у складу са прописима којима се уређује безбедност хране, а за инвестиције у сектору грожђа доставља се и копија решења о упису у Виноградарски регистар и копија решења о упису у Винарски регистар у складу са прописима којима се уређује вино.

За инвестиције у набавку специјализованог транспортног возила у сектору млека и друге механизације која се региструје у складу са прописима, поред документације из става 1. овог члана, доставља се и фотокопија саобраћајне дозволе.

За инвестиције у секторима млека, меса и јаја, поред документације из става 1. овог члана, доставља се и копија акта о испуњености ветеринарско-санитарних услова и услова хигијене хране, а за инвестиције у сектору јаја доставља се и копија решења о упису у Регистар одобрених објеката у складу са прописима којима се уређује ветеринарство.

За плаћања извршена у страној валути у сврху одобравања захтева за исплату корисник врши обрачун у динарима према месечном курсу Европске комисије за месец у коме је извршено плаћање и ту вредност уписује у образац захтева за исплату.

Ако корисник не достави потребну документацију из става 1. тач. 7) – 14) и тач. 18) – 21), става 2. тачка 4),као и ст. 4. - 6. овог члана, Управа по службеној дужности од надлежних органа прибавља податке о чињеницама о којима се води службена евиденција у складу са законом којим се уређује општи управни поступак.

Управа задржава право да од подносиоца захтева затражи достављање и додатне документације у циљу утврђивања или провере испуњености услова за остваривање права на ИПАРД подстицаје.

**Форма документације**

**Члан 7.**

Уверења и потврде која се достављају уз захтев за одобравање права на ИПАРД подстицаје не могу бити старија од 30 дана од дана подношења захтева.

Сва документа која се достављају уз захтев гласе на подносиоца захтева, осим у случају закупа, када треба да гласе на власника.

Изузетно од става 2. овог члана употребна дозвола може гласити на друго лице у случају када је подносилац захтева власник а употребна дозвола је издата пре стицања власништва.

Документа се прилажу у оригиналу или овереној копији, ако Правилником није прописано другачије.

Документа на страном језику морају бити преведена на српски језик од стране овлашћеног судског преводиоца.

**Износ расположивих средства за расписани Јавни позив**

**Члан 8.**

По овом Јавном позиву опредељена су средства у износу од 3.000.780.714,00динара, у складу са Правилником и посебним прописом који уређује расподелу подстицаја у пољопривреди и руралном развоју.

**Суспензивна клаузула**

**Члан 9.**

Управа доноси решења о одобравању пројекта у складу са Правилником и овим Јавним позивом након ступања на снагу Финансијског споразума између Европске Комисије и Владе Републике Србије у складу са Оквирним споразумом између Републике Србије и Европске комисије о правилима за спровођење финансијске помоћи Европске уније Републици Србији у оквиру Инструмента за претприступну помоћ (ИПА II) и Секторским Споразумом (у даљем тексту: Финансијски Споразум).

У случају измена Правилника након ступања на снагу Финансијског Споразума, Управа писменим путем обавештава подносиоце захтева о евентуалним изменама услова за остваривање права на ИПАРД подстицаје по овом Јавном позиву.

У случају одлагања ступања на снагу Финансијског Споразума, Министарство пољопривреде. шумарства и водопривреде може Влади Републике Србије предложити одговарајуће измене посебног прописа који уређује расподелу подстицаја у пољопривреди и руралном развоју и Правилника којима би се омогућило одобравање и исплата ИПАРД подстицаји у складу са овим Јавним позивом искључиво и у потпуности из средстава буџета Републике Србије.

**Информације**

**Члан 10.**

Четврти јавни позив за подношење захтева за одобравање пројекта за ИПАРД подстицаје за инвестиције у физичку имовину које се тичу прераде и маркетинга пољопривредних производа и производа рибарства објављује се на званичној интернет страници Министарства пољопривреде, шумарства и водопривреде http://www.minpolj.gov.rs и званичној интернет страници Управе за аграрна плаћања <http://www.uap.gov.rs>, као и на огласним таблама Управе за аграрна плаћања, на адресама: Булевар краља Александра бр. 84, 11050 Београд и Булевар Михајла Пупина 113а, 11070 Нови Београд

Информације у вези расписаног Јавног позива доступне су на телефон Инфо-центра Министарства пољопривреде, шумарства и водопривреде: 011/260-79-60 или 011/260-79-61, као и контакт центра Управе за аграрна плаћања: 011/30-20-100 или 011/30-20-101, сваког радног дана од 7:30 до 15:30 часова.

У Београду, 16. августа 2021. године,

|  |  |
| --- | --- |
| **Број: 320-03-04-1/2021-07**  **Датум: 16.08.2021. године** | **В.Д. Директора**  **Биљана Петровић** |